KIRJALLINEN KYSYMYS E-2678/00

esittäjä(t): Mary Banotti (PPE-DE) komissiolle

(1. syyskuuta 2000)

Aihe: Viivytykset kehityshankkeiden käsittelyssä

Tietooni on tullut, että kehityksen pääosastossa työskentelevien ahkeroinnista huolimatta jo kohdistettujen rahoitusehdotusten käsittelyssä on ilmennyt vakavia viivytyksiä. Uusia ehdotuksia

vuodelle 2000 ei ole vielä saatu ja kehityksen pääosaston talousarviota vuodeksi 2001 on lisäämisen sijaan supistettu yhdistämällä budjettikohdat B7-6000 ja B7-643A, mikä vaikeuttaa tilannetta entisestään.

Koska Euroopan komissio on sitoutunut Euroopan kehitysohjelman toteuttamiseen, mihin toimenpiteisiin komissio on valmis ryhtymään, jotta maailman köyhät eivät joudu kärsimään kehityksen pääosaston käsittelytyössä esiintyvän henkilöstövajeen vuoksi? Mihin toimiin komissio voi ryhtyä tilanteen korjaamiseksi mahdollisimman nopeasti?

Poul Nielsonin komission puolesta antama vastaus

(11. lokakuuta 2000)

Kehitysyhteistyön pääosasto on laatinut yleisön saatavilla olevan menettelyjä koskevan toimintaoppaan selvittääkseen, miten valtiosta riippumattomien järjestöjen yhteisrahoitusta koskevien pyyntöjen käsittelyjärjestelmää sovelletaan kehitysmaissa toteutettaviin hankkeisiin ja ohjelmiin (alamomentti B7-6000), kehitysyhteistyökysymyksiä käsitteleviin, EU:ssa toteutettaviin valistushankkeisiin ja -ohjelmiin (alamomentti B7-6000) ja valmiuksien vahvistamiseen tähtääviin tukiohjelmiin sekä hajautetun yhteistyön hankkeisiin ja ohjelmiin (alamomentti B7-6430). Opasta laatiessaan se on ottanut huomioon valtiosta riippumattomien järjestöjen yhteisrahoitusta koskevat uudet yleisehdot, jotka tulivat voimaan 7. tammikuuta 2000, ja noudattanut Amsterdamin sopimuksessa vahvistettuja, kansalaisten tiedonsaannin helpottamiseksi laadittuja avoimuussääntöjä sekä Euroopan parlamentin asiasta antamia suosituksia.

Tämä hankeasiakirjojen ennakkoarviointia edeltänyt toiminto oli erityisen tarpeellinen nyt, kun valtiosta riippumattomien järjestöjen yhteisrahoituspyynnöt tutkitaan jatkossa avoimuuden lisäämiseksi ehdotuspyynnön jälkeen, joka vuoden 2000 osalta on julkaistu Euroopan yhteisöjen virallisessa lehdessä(1).

Näissä olosuhteissa hankeasiakirjojen ennakkoarvioinnissa on ollut viiveitä, mutta tässä vaiheessa varainhoitovuotta 2000 sisäinen valintakomitea on antanut myönteisen lausunnon 244 hankkeelle ja noin 80 miljoonan euron määrärahalle. Voidaan arvioida, että vuoden loppuun mennessä tehdään 200 miljoonan euron maksusitoumukset, jotka vastaavat budjettivallan käyttäjän myöntämiä määrärahoja.

Vuotta 2001 silmällä pitäen komissio on ehdottanut alamomenttien B7-6000 ja B7-6430 yhdistämistä osana budjetin järkiperäistämistä sekä sen ilmauksena, miten tärkeänä kansalaisyhteiskunnan vahvistumista ja eri toimijoiden osallistumista yhteisön kehitysyhteistyöpolitiikkaan pidetään. Tässä yhteydessä on korostettava hajautettua yhteistyötä, jonka mukaisesti paikallistason toimijat vastaavat yhteistyöohjelmien laadinnasta ja täytäntöönpanosta. Alamomenttien B7-6000 ja B7-6430 määrärahojen yhdistämisen johdosta varat pitäisi voida jakaa paremmin ja siten edistää köyhyyden vähentämisen tavoitteen saavuttamista.

(1) EYVL C 177, 27.6.2000.